Framsóknarflokkur og Flokkur fólksins eru sigurvegarar kosninganna. Stjórnarflokkarnir þrír halda meirihluta sínum á þingi.
Kjörstöðum var lokað klukkan tíu í gærkvöld og fljótlega eftir það komu fyrstu tölur úr Norðvesturkjördæmi og svo koll af kolli. Snemma var ljóst í hvað stefndi, Framsóknarflokkurinn og Flokkur fólksins fengu mjög góða kosningu en Vinstri græn, Samfylking og Miðflokkur töpuðu fylgi.
Eins að fylgi Sósíalistaflokksins væri minna en kannanir höfðu gefið til kynna. Sjálfstæðisflokkurinn fékk mjög góða niðurstöðu í fyrstu tölum úr Suðvesturkjördæmi, en eftir því sem leið á nóttina lækkaði fylgið á landsvísu. Undir morgun komu svo lokatölur úr kjördæmunum og rak norðausturkjördæmi lestina um klukkan níu. Á landsvísu fær sjálfstæðisflokkurinn mest fylgi allra flokka, með 24,3 prósent atkvæða og 16 þingmenn. Það er sami þingmannafjöldi og í seinustu kosningum en fylgið minnkar lítillega á landsvísu.
Framsóknarflokkurinn bætir hraustlega við sig og fær 17,3 prósent fylgi og 13 þingmenn. Hann bætir við sig 5 þingmönnum frá seinustu kosningum. Flokkur fólksins bætti verulega við sig miðað við kannanir, fær 8,9 prósent fylgi og 6 þingmenn kjörna, tveimur fleiri en í seinustu kosningum. Viðreisn bætir einnig við sig einum þingmanni frá seinustu kosningum og fækk 8,3 prósenta fylgi á landsvísu.
Miðflokkur tapar fjórum þingsætum frá seinustu kosningum og fær 5 og hálft prósent. Flokkurinn fær þrjá þingmenn. Vinstri græn tapa þremur þingsætum frá seinustu kosningum og fær tólf og hálft prósent og átta þingmenn kjörna. Samfylking og Píratar halda þingmannafjölda sínum, 6 sæti hvor flokkur. Píratar fengu 8,6 prósent atkvæða og Samfylking tæp tíu prósent.
Stjórnarflokkarnir eru með 37 þingmenn sem er sterkasta þriggja flokka stjórnarmynstrið miðað við þessa niðurstöðu. Aðrir möguleikar eru þó í stöðunni, til að mynda stjórn Sjálfstæðisflokks, Framsóknar og Viðreisnar, þá með 34 þingmanna meirihluta. Eins gæti Flokkur fólksins myndað stjórn með Sjálfstæðisflokki og framsókn, þá með 35 þingmenn.
Samfylking og Píratar hafa gefið það út að þeim hugnist ekki að mynda stjórn með sjálfstæðisflokki. Ekki væri hægt að mynda fjögurra flokka stjórn með Reykjavíkurmódelinu svokallaða, það er stjórn Samfylkingar, Vinstri grænna, Pírata og Viðreisnar. þeir flokkar hafa aðeins 25 þingmenn á bak við sig. Ef flokkur fólksins kæmi inn í það samstarf myndi það ekki heldur duga til, flokkarnir fimm hafa 31 þingmann á bak við sig sem dugar ekki. Aftur á móti gætu hinir flokkarnir, þ.e. Sjálfstæðisflokkur, framsókn og Miðflokkur myndað minnsta mögulega meirihluta með 32 þingmenn.
Kjörsókn á landsvísu var rúm 80 prósent sem er rúmlega einu prósenti minna en í seinustu Alþingiskosningum.